Ons en die maan is die verhaal van ’n pa en seun wat die Okavangodelta besoek om in die vrye natuur van die stres-belaaide lewe te ontsnap.
Vanaf die eerste bladsy was ek meegevoer deur die opgewondenheid van Blackie om saam met sy pa die avontuur in die wildernis te beleef. M.C. Botha se unieke skryfstyl, sy raak beskrywing van die natuur en die gedrag van die wilde diere het my meegesleur en laat voel ek ervaar alles self.
Hulle besoek drie verskillende reservate, ontmoet interessante mense, elkeen met sy of haar eie opvatting en siening van die wêreld. Party toeriste raak opgewonde oor die langstert laksman en gryskopvisvanger en blouwangbyvreter, terwyl ander weer kla oor die groot vyf wat nie te voorskyn wil kom nie. Die gidse kan hulle vergas met interessante staaltjies oor al hul wedervaringe in die wildernis. Party seker wolhaarstories, maar om ’n kampvuurtjie word daar mos maar baie stories opgedis.